作者:王昌齡
標題:緱氏尉沈興宗置酒南溪留贈
內容:林色與溪古，深篁引幽翠。山尊在漁舟，棹月情已醉。始窮清源口，壑絕人境異。春泉滴空崖，萌草拆陰地。久之風榛寂，遠聞樵聲至。海雁時獨飛，永然滄洲意。古時青冥客，滅跡淪一尉。吾子躊躇心，豈其紛埃事。緱峰信所克，濟北餘乃遂。齊物意已會，息肩理猶未。卷舒形性表，脫略賢哲議。仲月期角巾，飯僧嵩陽寺。